钦定古今图书集成/明伦汇编/官常典/第201卷 > 李义琰
## 钦定古今图书集成/明伦汇编/官常典/第201卷 > 李义琰

按《唐书》本传，“义琰，魏州昌乐人，其先出陇西望姓。及
进士第，补太原尉。李𪟝为都督，僚吏惮其威，义琰独
敢廷辨曲直，𪟝甚礼之。徙白水令，有能名，擢司刑员
外郎。义琰姿体魁秀，博学有智识，累迁中书侍郎。上
元中，进同中书门下三品，兼太子右庶子。高宗欲使
武后摄国政，义琰与郝处俊固争，事得寝。章怀太子”
之废，尽赦宫臣罪，庶子薛元超等皆蹈舞，义琰独引
咎涕泣，缙绅义之。帝每顾问，必鲠切不回。宅无正寝，
弟义琎为市堂材送之，义琰曰：“以吾为国相，且自愧，
尚营美宇，是速吾祸，岂爱我者邪？”义琎曰：“凡仕为丞
尉，且崇第舍，兄位高，安可偪下哉？”答曰：“不然。事难全
遂，物不两兴。既处贵仕，又广居宇，非”有令德，必受其
殃。卒不许。后其木久腐，乃弃之。义琰改葬其先，使舅
家移茔而兆其所。帝闻，怒曰：“是人不可使秉政！”义琰
惧，以疾乞骸骨，迁银青光禄大夫，听致仕，乃归田里。
公卿以下悉祖饯通化门外，时人比汉疏广。垂拱初，
起为怀州刺史，自以失武后意，辞不拜，卒。